Virallinen lehti nro C 118 , 29/04/1999 s. 0158



KIRJALLINEN KYSYMYS E-2883/98 esittäjä(t): Hiltrud Breyer (V) komissiolle (28. syyskuuta 1998) Aihe: Georgia/ Monsanto Bt -perunat Greenpeacen/Elkanan elokuussa 1998 laatimassa raportissa kerrotaan yksityiskohtaisesti, että Georgiassa viljellään Monsanton geneettisesti muunneltuja "Naturemark"-perunoita ilman asianmukaisia lupia, arviointia ympäristöriskeistä tai vastustuskyvyn kehittymiseen liittyvää toimintasuunnitelmaa ja ilman mitään selvää koealueiden tai sadon käytön valvontaa. Raportissa kerrotaan, että EU myönsi siemenperunoiden ostoon varoja TACIS-ohjelmasta 350 000 Yhdysvaltain dollarin arvosta. 1. Voiko komissio vahvistaa nämä tiedot? 2. Jos ne ovat totta, tiesikö komissio, että siemenperunat olivat geneettisesti muunneltuja? 3. Jos hankkeeseen käytettiin TACIS-määrärahoja tai muita EU:n varoja, millaisia tarkastuksia suoritettiin ohjelman arvioimiseksi ja millaisia neuvoja komissio antoi Georgian hallitukselle geneettisesti muunneltujen organismien tarkoituksellisen markkinoille laskemisen osalta? 4. Oliko Georgian hallitus tietoinen asioista antaessaan suostumuksensa? 5. Kuinka komissio seurasi EU:n varojen käyttöä tässä hankkeessa? 6. Aikooko komissio nyt vaatia, että Monsanto ja sen edustajat pyytävät palauttamaan Georgian ja sen naapurimaiden markkinoilla liikkeellä olevat geneettisesti muunnellut perunat ja korvaavat maanviljelijöille kaikki niille mahdollisesti koituneet tappiot? 7. Voiko komissio vahvistaa, ettei EU:n markkinoille ole päässyt perunoita tai perunajalosteita, jotka ovat peräisin Georgian perunasadoista? 8. Voisiko komissio kertoa, millaisen kannan se aikoo ottaa meneillään olevissa bioturvallisuuspöytäkirjaa koskevissa neuvotteluissa tällaiseen ilman valvontaa tapahtuvaan markkinoille laskemiseen? Komission jäsenen Hans van den Broekinkomission puolesta antama vastaus (12. marraskuuta 1998) Georgian elintarvike- ja maatalousministeriö osti siemenperunoita Monsanto-yhtiöltä loppuvuodesta 1996 tai alkuvuodesta 1997. Ministeriö suoritti kyseisen hankinnan, koska kyseisistä siemenperunoista oli siihen aikaan suuri pula. Kyseiset perunat olivat vastustuskykyisiä kuoriaisille, ja niitä käytettiin Tsalkan alueella Etelä-Georgiassa pilottitutkimuksessa. Georgiassa oli tuolloin käynnissä maatalouden uudistusta koskeva Tacis-hanke. Se oli maaseudulle annettavia luottoja koskeva hanke, jonka eräs pääsaavutuksista oli teknisen avun ja varojen antaminen yhdessä muiden avunantajien kanssa vastikerahaston perustamiseksi osana Georgiaan suunnattua elintarvikeapuohjelmaa. Vastikerahaston arviointineuvosto perustettiin käsittelemään vastikerahastoapua koskevia pyyntöjä ja tarvittaessa hyväksymään maksuja vastikerahaston varoista. Monsanton siemenperunoiden hankinta toteutettiin ilmeisesti käyttämällä osa vastikevaroista vastikerahaston arviointineuvoston annettua asialle hyväksyntänsä. Päätöksen kyseisten siemenperunoiden hankkimisesta tekivät Georgian viranomaiset, erityisesti elintarvike- ja maatalousministeriö sekä Georgian bioteknologian instituutti. Myös Georgian maanviljelijöiden liitto hyväksyi kyseisten perunoiden ostamisen. Komissio voi vastata arvoisan Euroopan parlamentin jäsenen esittämiin kysymyksiin seuraavasti: 1. Edellä olevissa kappaleissa vastataan tähän kysymykseen. 2. Ei. 3. Vastikerahaston arviointineuvosto arvioi ja hyväksyi pyynnön. Komissio ei antanut asiassa neuvoja Georgian hallitukselle. 4. Kyllä, elintarvike- ja maatalousministeriön kautta. 5. Vastikerahaston arviointineuvosto valvoi yhteisön ja muiden lahjoittajien varojen käyttöä. 6. Ei. 7. Yhteisön kasvinsuojelulainsäädännön (kasvien tai kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY(1) liitteessä III oleva 10-12 kohta) mukaan jäsenvaltiot eivät saa tuoda perunoita Georgiasta. Perunoiden tai niistä valmistettujen tuotteiden paneminen markkinoille elintarvikkeina tai niiden valmistusaineina kuuluu uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) 258/97(2) soveltamisalaan. 8. Komission kanta bioturvallisuutta koskevasta pöytäkirjasta parhaillaan käytävissä neuvotteluissa on se, että esimerkiksi biogeneettisesti käsitellyn perunan tuonti johonkin maahan edellyttää kyseisen maan suostumusta ja sitä, että ennen vientiä kyseisellä maalla on ollut mahdollisuus toteuttaa asianmukainen riskin arviointi. (1) EYVL L 26, 31.1.1977. (2) EYVL L 43, 14.2.1997.